b"\n_START_ARTICLE_\nEl Callan\n_START_SECTION_\nTerme de Conat\n_START_PARAGRAPH_\nEs forma just a l'extrem oriental del poble de Conat per la uni\xc3\xb3 de la Ribera de Noedes i la Ribera d'Orbany\xc3\xa0. Des d'aquell lloc s'adre\xc3\xa7a cap a llevant, marcant uns meandres for\xc3\xa7a tancats, a causa de l'orografia de la vall. Rep de seguida per l'esquerra el C\xc3\xb2rrec de la Solana, i poc despr\xc3\xa9s per la dreta el Comall de les Saleres. Despr\xc3\xa9s, per l'esquerra, els dos c\xc3\xb2rrecs de les Esquerdes, i, poc despr\xc3\xa9s, per la dreta el C\xc3\xb2rrec de Bell-lloc, que hi aporta tamb\xc3\xa9 el Torrent Fosc i el Comall de Bell-lloc, els dos comalls de les Fontanelles i els dos de les Termeneres. Finalment, en el terme de Conat, hi aflueix per l'esquerra el C\xc3\xb2rrec de Santa Margarida, que hi aporta els c\xc3\xb2rrecs de la Capella i de la Font de l'Aram. Aquest c\xc3\xb2rrec fa de termenal entre Conat i Ri\xc3\xa0 i Cirac.\n_START_SECTION_\nTerme de Ri\xc3\xa0 i Cirac\n_START_PARAGRAPH_\nJa dins del terme de Ri\xc3\xa0 i Cirac, en la part corresponent a l'antic terme de Ri\xc3\xa0, rep per l'esquerra el C\xc3\xb2rrec de Ll\xc3\xbagols, el C\xc3\xb2rrec de la Llisa i el C\xc3\xb2rrec de Salabert. Despr\xc3\xa9s d'un tram en qu\xc3\xa8 no rep cap afluent destacat, pel fort pendent dels dos costats de la vall, arriba al nord-est del poble de Ri\xc3\xa0, des d'on, ara inflexionat cap al nord-est i en un curs quasi paral\xc2\xb7lel al de la Tet, va a abocar-se en aquest riu. Just abans, per\xc3\xb2, encara rep per l'esquerra el C\xc3\xb2rrec de les Deveses, que hi aporta el dels Colls, i el C\xc3\xb2rrec de la Coscolleda, que fa de termenal amb Prada."